Enta agüerro de l'anyo 409 os vandalos forzoron o paso d'os Pirineus, dimpués s'estendilloron por a peninsula iberica, principalment por l'ueste y sur, y en l'anyo 411 os romans permitioron a los asdingos d'establir-sen en Gallaecia y a los silingos d'establir-sen en a Baetica. Entre os anyos 417 y 418 os alans y os silingos fuoron exterminatos por os visigodos y desapareixioron como pueblos independients y os suyos restos abioron d'unir-sen a los vandalos asdingos. En l'anyo 419 os asdingos baixo o mando de Gunderico vencioron a los suevos y ocuporon a Baetica. En l'anyo 426 facioron expedicions militars ta Mauritania y as Balears, ocuporon Sevilla y Cartachena. D'esta traza preparoron a emigración t'Africa, que se fació en l'anyo 429 baixo o mando de Chenserico, emigrando uns 80.000 individuos.